b'\n_START_ARTICLE_\nFolklorni realizem\n_START_PARAGRAPH_\nFolklorni realizem je posebna vrsta realizma za katero je zna\xc4\x8dilo, da ne poudarja zunanje fabule in na kompozicijski ravni dovoljuje avtorjeve subjektivne posege, lirizacijo, pripovedno pa se osredoto\xc4\x8da na zna\xc4\x8dajske lastnosti junakov. V slovenski literaturi se pojavi v devetdesetih letih 19. stoletja s Franom Jakli\xc4\x8dem.\n_START_SECTION_\nLiterarnozgodovinske oznake in "folklorno"\n_START_PARAGRAPH_\nMarija Stanonik govori v Teoriji slovstvene folklore o mnogih razli\xc4\x8dicah pojavitve "folklornega" v podrobnej\xc5\xa1ih literarnozgodovinskih ozna\xc4\x8dbah. Lahko gre za "folklorno snov", "folklorne t\xc3\xa9me", "folklorne motive in motiviko", "folklorne motivne prvine", "folklorne prvine v prozi", "folklorne prizore", "folklorni tekst", "folklorno prozo", "folklorno-zgodovinsko pripoved" ali za "folklorno umetnino". Folklorno izrazje se lahko navezuje tudi na posamezne literarne smeri, kjer lahko najdemo besedne zveze, kot so "folklorni romantik", "Trdinova koncepcija folklornega realizma", "folklorni pesni\xc5\xa1ki realizem", "folklorni interes pri Jur\xc4\x8di\xc4\x8du", "folklorni simboli", "folklorni kompleks hrepenenja", "folklorni junaki v Cankarjevi literaturi". Izrazu folklorni realizem so sorodni \xc5\xa1e folklorna kme\xc4\x8dka povest in folklorna pripoved oz. proza. Termin folklorni realizem prvi\xc4\x8d uporabi Anton Slodnjak (v Zgodovini slovenskega slovstva pod poglavjem IV. Nova struja in nadaljnje oblike realizma in naturalizma Frana Jakli\xc4\x8da ozna\xc4\x8di kot folklornega realista).\n_START_SECTION_\nFran Jakli\xc4\x8d\n_START_PARAGRAPH_\nUveljavi se kot avtor pripovednih slik iz kme\xc4\x8dkega \xc5\xbeivljenja. Jakli\xc4\x8deva folklorna realisti\xc4\x8dna povest je nadaljevanje tradicionalne kme\xc4\x8dke povesti Josipa Jur\xc4\x8di\xc4\x8da. Avtor je zdru\xc5\xbeil tradicijo \xc5\xbeanrskih tipov kme\xc4\x8dke povesti: obliko kme\xc4\x8dke zna\xc4\x8dajevke je prevzel iz kratke kme\xc4\x8dke pripovedi, kme\xc4\x8dko folkloro pa iz idili\xc4\x8dne folklorne povesti. Jakli\xc4\x8d je bil osrednji pripovednik Doma in sveta, osve\xc5\xbeil je slovensko umetni\xc5\xa1ko realisti\xc4\x8dno pripovedno prozo ob izteku prve faze realizma. Zaradi realisti\xc4\x8dnih (\xc2\xbbvzetih iz \xc5\xbeivljenja\xc2\xab) vzorcev njegovih pripovedi in izrazito folklornih besedil obvelja za folklornega realista. Folklorni motivi pri Jakli\xc4\x8du so npr. delovne navade, prazni\xc4\x8dni in \xc5\xbeenitveni motivi, generacijski konflikti ipd. Zgled njegove folklorne realisti\xc4\x8dne pripovedi je Nevesta s Korinja. Odpiranja bivanjskih vpra\xc5\xa1anj ni, opisuje pa va\xc5\xa1ko svetovanje, praznike in medsebojne odnose. Jakli\xc4\x8d podalj\xc5\xa1uje slovenski realizem v \xc4\x8das, ko je v slovenskem literarnem prostoru osrednja smer \xc5\xbee moderna.'